**Harkovan traktoritehdas** (ukr. ПАТ «Харківський тракторний завод», *PAT H’arkivskyi traktornyi zavod*, suom. 'Oyj Harkovan traktoritehdas'), lyhennettynä **HTZ** (ukr. ХТЗ); neuvostoaikana myös *Grigori Ordžonikidzen mukaan nimetty Harkovan traktoritehdas* (ven. Харьковский тракторный завод имени Серго Орджоникидзе, *Harkovski traktornyi zavod imeni Sergo Ordžonikidze*) on ukrainalainen traktorinvalmistaja, jonka tehdas sijaitsee Harkovassa. Tehtaan historian aikana siellä on valmistettu paitsi traktoreita, myös muun muassa panssari- ja miehistönkuljetusvaunuja. HTZ oli aikanaan Neuvostoliiton suurin traktorivalmistaja.

(S)HTZ 15/30-mallin traktori Ukrainan Donetskin alueella 1930-luvulla.
Yritys perustettiin vuonna 1930. Sen traktoritehdas rakennettiin yhdysvaltalaisten insinöörien tuella. Ensimmäinen tuote oli myös Stalingradin traktoritehtaalla valmistettu, yhdysvaltalaisen International Harvester McCormick Deering 15 30 -traktorin pohjalta valmistettu, paikallisesti HTZ 15/30 -malliksi nimetty traktori, joka valmistui Harkovan tuotantolinjalta 1. lokakuuta 1931. Tätä pidetään tehtaan alkuajankohtana. Sittemmin tehtaalla viimeisteltiin uusi traktori kuuden minuutin välein. Sadastuhannes traktori valmistui vuonna 1935. Vuonna 1937 valmistukseen otettiin (S)HTZ-NATI-traktorimalli. 

Tehtaan tarvitsemille asiantuntijoille ja muille työntekijöille rakennettiin lähistölle laaja asuin- ja virkistysalue. Tästä kehittynyt nykyisen Harkovan itäinen kaupunginosa tunnetaan tehtaan lyhennetyllä nimellä HTZ.

Syys-lokakuussa 1941 tehdas valmisti kevyttä panssarivaunua T-16.*lähde?* Toisen maailmansodan aikana 1941–1945 Harkovan traktoritehdas evakuoitiin ensin Stalingradiin ja sitten Rubtsovskiin, jonne perustettiin Altain traktoritehdas. Kun Harkova vapautui miehityksestä, oli vuonna 1943 edessä kokonaan tuhotun traktoritehtaan uudelleen rakentaminen. Vuoden 1949 lopulla käynnistettiin uuden DT-54-dieseltraktorimallin valmistus. Siitä tuli vuoteen 1962 saakka pääasiallinen maataloustraktori Neuvostoliitossa. Vuonna 1962 alkoi kyntötraktorimallin T-74 tuotanto.

Vuonna 1967 valmistui miljoonas traktori. Neuvostovuosina tehdas palkittiin kahdesti Leninin palkinnolla (1932 ja 1967) ja kerran Työn punalipun kunniamerkillä (1948).

Joitakin kappaleita DT-14-traktoreita tuotiin Suomeen, mutta Valtion maatalouskoneiden tutkimuslaitos ei pitänyt niitä työturvallisina.

Neuvostoliiton hajoamisen jälkeen yhtiö järjestettiin osakeyhtiöksi 1994. Vuosina 2003–2006 se vaihtoi omistajaa kolmesti.*lähde?* Maaliskuussa 2016 yhtiön omistajaksi tuli liikemies Oleksandr Jaroslavskyi (ukr. Олександр Ярославський).

Yhtiön tuotetarjonta on uudistunut 2000-luvulla. Vuonna 2015 yhtiö esitteli myös kevyen sähkötraktorin. Nykyään Harkovan traktoritehdas tuottaa kymmeniä eri traktorimalleja tai muita laitteita. Kaiken kaikkiaan tehdas on valmistanut yli 3 miljoonaa traktoria tai muuta erikoistunutta raskasta laitetta, joista 2,5 miljoonaa on traktoria (2022 mennessä). 

Vuonna 2020 yhtiön pääomistaja viestitti, että Harkovan traktoritehtaan alueelle rakennettaisiin Ukrainan Piilaaksoksi luonnehtimansa *HTZ Ekopolis* teknologia-alue. Perinteinen traktorintuotanto on samoihin aikoihin ollut suppeampaa: vuonna 2017 HTZ valmisti 3295 traktoria ja vuonna 2000 vain 827. Maaliskuussa 2022 Venäjän hyökkäyssodan aikana osa traktoritehtaasta tuhoutui Venäjän tykistötulen ja tulipalojen seurauksena. Toukokuussa 2022 eräänä mahdollisuutena pidettiin traktorituotannon siirtämistä Romaniaan.

* Amerikkalaismallin mukaan valmistettujen traktoreiden peltoparaati Neuvostoliitossa (1931).Amerikkalaismallin mukaan valmistettujen traktoreiden peltoparaati Neuvostoliitossa (1931).
* Panssaroitu traktori HTZ/T-16.Panssaroitu traktori HTZ/T-16.
* Harkovan traktoritehtaan SHTZ-NATI-traktorimallin kymmenvuotistuotannon postimerkki (1947).Harkovan traktoritehtaan SHTZ-NATI-traktorimallin kymmenvuotistuotannon postimerkki (1947).
* DT-54 oli telaketjuilla varustettu maataloustraktori.DT-54 oli telaketjuilla varustettu maataloustraktori.
* Traktoritehdasta juhlistava postimerkki vuodelta 2001.Traktoritehdasta juhlistava postimerkki vuodelta 2001.
* Harkovan traktoritehtaan uudempaa mallistoa: HTZ-181.Harkovan traktoritehtaan uudempaa mallistoa: HTZ-181.
* Harkovan traktoritehtaan uudempaa mallistoa: HTZ-243K.Harkovan traktoritehtaan uudempaa mallistoa: HTZ-243K.

Lähteet
-------

1. 1 2 3 4 5  History Harkovan traktoritehdas, xtz.ua. Viitattu 12.7.2022. (englanniksi)
2. 1 2 3 4 5 6 7  Harkovski traktornyi zavod (Харьковский тракторный завод) *Bolšaja sovetskaja entsiklopedija*.  1969–1978. Viitattu 12.7.2022. (venäjäksi)
3. ↑  Arvostelu. Koetusselostus 335/ 1960 Valtion maatalouskoneiden tutkimuslaitos
4. ↑  Kharkiv Tractor Plant resumes operation after President's interference  6.1.2017. Ukrinform, ukrinform.net. Viitattu 13.7.2022. (englanniksi)
5. ↑  The Kharkiv Tractor Plant, once the largest tractor plant in the Soviet Union, is to receive $100 million in investment  19.11.2018. ubn.news. Viitattu 13.7.2022. (englanniksi)
6. 1 2  Ukrainian Tractor Factory Destroyed in Bombing  4.3.2022. agequipmentintelligence.com. Viitattu 13.7.2022. (englanniksi)
7. ↑  Arkistoitu kopioKharkiv: Yaroslavsky plant produces 300+ tractors since production renewal  25.4.2017. Business Ukraine, bunews.com.ua.  Arkistoitu 13.7.2022. Viitattu 13.7.2022. (englanniksi)
8. 1 2  Kharkiv Tractor Plant, Private Joint-Stock Company rada.com.ua. Viitattu 13.7.2022. (englanniksi)
9. ↑  Anastasia Mitrofanova: Release of a unique electric tractor in Kharkiv  26.10.2015. thekharkivtimes.com. Viitattu 13.7.2022. (englanniksi)
10. ↑  The large scale factory complex of one of the Soviet Union’s largest tractor plants will be reborn as a "Ukrainian Silicon Valley"  25.10.2020. ubn.news. Viitattu 13.7.2022. (englanniksi)
11. ↑  Ukrainian Tractor Manufacturer to Move Production to Romania  11.5.2022. agequipmentintelligence.com. Viitattu 13.7.2022. (englanniksi)

Aiheesta muualla
----------------

* Kuvia tai muita tiedostoja aiheesta **Harkovan traktoritehdas** Wikimedia Commonsissa